《送陆放翁赴落致仕修史之命》
宋代·苏泂

先生天下名，有耳谁不知。
区区以蠡测，于海徒赘辞。
弟子事先生，丱角以至斯。
文章起婴慕，德行随萧规。
昨闻挂衣冠，固共识者疑。
岂期平生学，终郁海里施。
先生健而武，神志元未衰。
每登渔隐堂，再拜奉履綦。
留我坐终日，诲我忘其疲。
送我出重门，行步又若飞。
或捉笔大书，或脱口赋诗。
或时几酌我，自倒金屈卮。
我出谓客言，先生寿期颐。
上为天下贺，下以贺吾师。
在郊一角麟，藏六五总龟。
先生固高世，而世肯我违。
情知渭滨载，谩道渊明归。
果然一札下，未觉十年迟。
堂堂孝庙史，当代谁宜为。
二十八年间，凡事公见之。
英灵果在天，笔削讵敢私。
矧惟陛下圣，益重黄发咨。
湖山晚无用，遭逢乃今兹。
先生顾谓我，万物各有时。

作者简介：苏泂（一一七○～？）（与赵师秀同龄，生年参《文学遗产》一九八三年四期《赵师秀生年小考》），字召叟，山阴（今浙江绍兴）人。颂四世孙。生平事迹史籍失载，从本集诗篇可知，早年随祖师德宦游成都，曾任过短期朝官，在荆湖、金陵等地作幕宾，身经宁宗开禧初的北征。曾从陆游学诗，与当时著名诗人辛弃疾、刘过、王楠、赵师秀、姜夔等多有唱和。卒年七十馀。有《泠然斋集》十二卷、《泠然斋诗馀》一卷（《直斋书录解题》卷二○、二一），已佚。清四库馆臣据《永乐大典》辑为《泠然斋诗集》八卷。